《意难忘 寄外》
清代·顾之琼

柳絮飘扬。怪吹衣拂面，故作颠狂。春情无计住，午梦不禁长。

纨狂洁、石屏凉。便沉醉何妨。一霎儿、峭风吹断，绣被翻香。

觉来瘦怯罗裳。把同心带结，待寄檀郎。祝生生比翼，尽日日成双。

春去速、蝶空忙。芳草映斜阳。又恐伊、封侯未稳，误了凝妆。

作者简介：字玉蕊，钱塘人，翰林钱绳庵室，进士元修、肇修母。有《亦政堂集》。